На основу чланова 134., 135. став 1. тачка 1 и 136. став 1. и 2. Закона о спорту („Сл. гласник РС“, 10/16), у вези са Правилником о одобравању и финансирању програма којима се остварују потребе и интереси грађана у области спорта у АП Војводини („Службени лист АПВ", бр. 6/19), те чланова 24. и 25. Покрајинске скупштинске одлуке о буџету АП Војводине за 2019. годину („Службени лист АПВ", бр. 60/18 и 40/19 - ребаланс), Покрајински секретаријат за спорт и омладину расписује

**ЈАВНИ КОНКУРС**

**за финансирање посебног програма организације и учешћа на међународним**

**спортским такмичењима од значаја за АП Војводину**

**УСЛОВИ У ПОГЛЕДУ ПОДНОСИОЦА И ПРЕДМЕТА КОНКУРСА**

Јавни конкурс је намењен спортским организацијама које организују међународна спортска такмичења од значаја за Аутономну покрајину Војводину, или учествују на међународним спортским такмичењима од значаја за Аутономну покрајину Војводину и које испуњавају следеће **услове**:

* да су уписане у одговарајући регистар у складу са Законом;
* да су из гране спорта која је од посебног значаја за Републику Србију;
* да имају седиште на територији АП Војводине;
* да су директно одговорне за реализацију програма;
* да су претходно обављале делатности у области спорта најмање годину дана;
* да су са успехом реализовали претходне одобрене пројекте (прихваћен извештај о утрошку средстава од стране Секретаријата);
* да испуњавају услове за обављање спортских активности и делатности у складу са Законом;
* да располажу капацитетима за реализацију пројекта;
* да се спортска приредба за чију се организацију траже средства, одржава на територији АП Војводине.

Међународно такмичење за чију организацију се траже средства, треба да испуњава следеће **критеријуме:**

* да је међународно спортско такмичење у календару покрајинског односно националног гранског савеза;
* да има значајан утицај на развој спорта у АП Војводини;
* да је за организацију великих међународних спортских такмичења обезбеђено мишљење и сагласност надлежних институција у складу са чланом 162. Закона о спорту.
* да испуњава и друге услове за организацију спортске приредбе у складу са Законом о спорту.

За учешће на међународном спортском такмичењу, спортска организација мора да има претходну сагласност надлежног националног гранског спортског савеза.

Укупан износ средстава на конкурсу износи **1.000.000,00** (једанмилион) динара.

**ТРАЈАЊЕ ЈАВНОГ КОНКУРСА И НАЧИН ПОДНОШЕЊА ЗАХТЕВА**

Јавни конкурс је отворен **од дана објављивања** конкурса **у дневном листу „Дневник“** и траје **до 6. децембра 2019. године.** Вредновање предлога пројеката врши стручна комисија која предлоге за одобрење средстава доставља покрајинском секретару за спорт и омладину.

Пријаве на конкурс испуњавају се искључиво на обрасцу који је објављен на интернет сајту Секретаријата: www.sio.vojvodina.gov.rs и достављају се у затвореној коверти са назнаком **“Пријава на Јавни конкурс за финасирање организације и учешћа на међународним спортским такмичењима од значаја за АП Војводину“** путем поште на адресу: Покрајински секретаријат за спорт и омладину, Бул. Михајла Пупина 16, 21000 Нови Сад, или непосредно на писарници покрајинских органа. Неблаговремене и непотпуне пријаве, неће се разматрати.